વિશ્વનાં ૧૯થી વધુ દેશોમાં લેક્ચર્સ લઈ ચૂકેલા ફ્રેડમેને કેટલાય ટીવી શો, રેડિયો પ્રોગ્રામ અને ડોક્યુમેન્ટરી ફિલ્મોમાં સ્પેશિયલ અપિરિયન્સ પણ આપ્યો છે! તેમનું સ્પષ્ટપણે માનવું છે કે, જેમ માણસો સતત કશું નવું જોવા અને જાણવા માટે જુદા જુદા સ્થળોની મુલાકાત લેતાં રહે છે એવી જ રીતે એલિયન્સ પણ પોતાનાથી અલગ એવી પ્રજાતિને ખોળવા માટે પૃથ્વી પર આવવાનો વિચાર ન કરી શકે? સંભવ છે કે, એમનાં વડવાઓ દ્વારા સ્થપાયેલ કેટલીક સંસ્કૃતિનો વિકાસદર જાણવા માટે પણ મુલાકાત લેવાઈ રહી હોય! (માણસનાં ઘઉંવર્ણી, શ્વેત, કાળા, લાલ અથવા પીળા રંગ હોવા પાછળ પણ તેઓ જવાબદાર હોઇ શકે!) પૃથ્વીનાં પેટાળમાં ગોલ્ડ, યુરેનિયમ, પ્લેટિનમ, ટંગસ્ટન, ઓસ્મિયમ જેવી કિંમતી ધાતુઓ પણ રહેલી છે. સૂર્યમંડળનાં સૌથી સમૃદ્ધ ગ્રહ તરીકે આપણી ગણતરી થાય છે. અન્ય સૂર્યમંડળોનાં ગ્રહ પર આવા પ્રકારની ધાતુ ઉપલબ્ધ હશે કે નહીં, કોને ખબર..!